呈和仲
作者：方岳
朝代：宋

paragraphs: 何須不踏東華土，何須不吃吳山水。
同時輩流半霄漢，徑上銀臺披鳳尾。
幾曾禮部奏第一，十載青衫百寮底。
相公之甥逕甚捷，頭放稍低那得爾。
直不虎關非狂耶，胡不愛官幾歷詆。
吏銓教授古括州，管領風雲二三子。
孔堂絲竹秋雨荒，絃誦琅然頓盈耳。
深衣楚楚有古意，相對青燈夜分語。
六鼇雲海渺何許，寶字森羅風日美。
人言欠渠揮翰手，倘及春江戒行李。
寒氈對客澹無欲，清夢不勞曾到此。
談經歸來喜津津，手洗翠缶香傾銀。
何以娛子白髮親，梅花中有無邊春。